讀李翰林詩
作者：方一夔
朝代：宋

paragraphs: 喜詩如喜酒，舉世流饞涎。
問酒有何好，妙處竟不傳。
古人日已遠，絕響三百篇。
後來誰措手，諷詠皆陳編。
自從騷選起，衆作同蟲蟬。
憲章日淪喪，變滅成飛烟。
翰林非世人，金晶應星躔。
手弄玉帝旂，墮作詩酒仙。
行跡老屐齒，俠氣餘龍泉。
淋漓灑醉墨，妙語窮真筌。
信手拈斧斤，一揮中方圓。
彼哉夸奪子，駭汗莫敢肩。
玉堂不能留，飄落南海邊。
從此誇汗漫，一往五百年。
生平尚邱壑，夢想岷峨巔。
慙君贈醉侯，我飲不滴涓。
我詩如我飲，撫頂期相憐。
莫乞飛霞佩，學舉白玉盤。